Bus glo met petrolbomme bestook by Pta-hospitaal‘n Bus het Woensdag, 5 Oktober 2016, by die Steve Biko-hospitaal in Pretoria uitgebrand Foto: shandus11, Twitter Vier passasiers en die bestuurder van die A Re Yeng-busdiens is Woensdag beseer toe ŉ brand op ŉ bus by die Steve Biko-hospitaal in Pretoria uitgebreek het. Gerugte doen die ronde op sosiale media dat petrolbomme na die bus gegooi is. Johan Pieterse, woordvoerder van Tshwane-brandweer, het aan Maroela Media bevestig die bus het uitgebrand. Hy kon nie bevestig dat petrolbomme na die bus gegooi is nie. “Dit sal deur die polisie ondersoek word,” het hy gesê. Kapt. Msimanga, woordvoerder van die polisie, het gesê hy wag nog vir verdere inligting van beamptes op die toneel. Sheila Senkubuge, burgemeesterskomiteelid vir vervoer, het die oortreding veroordeel. “Die brandstigting het plaasgevind terwyl die passasiers en die bestuurder in die bus was en hulle is dus aan groot gevaar blootgestel,” het sy gesê. “Vier passasiers en die bestuurder is beseer. Hulle ontvang tans mediese behandeling.” Senkubuge het gesê die Suid-Afrikaanse Polisiediens en Tshwane-metropolisie was op die toneel. “Dit is nog nie duidelik wie die misdaad gepleeg het nie,” het sy bygevoeg. Alle A Re Yeng-dienste is vir die res van Woensdag opgeskort om pendelaars en bestuurders se veiligheid te verseker. “Busse sal van môre begelei word deur beamptes van die metropolisie. Die veiligheid van ons pendelaars is ons hoogste prioriteit,” het sy verduidelik. “Dit is ŉ misdaad teen die mense van Tshwane om ŉ openbare bus en publieke eiendom af te brand. Dit sal nie geduld word nie. Ons is verbind daartoe dat A Re Yeng moet werk om seker te maak dat alle inwoners van die busse gebruik kan maak.” Ansie Cronje, ŉ ooggetuie, het op Facebook gesê sy het in haar motor in die hospitaal se parkeerarea geklim toe sy ŉ ontploffing en mense wat skree, gehoor het. “Toe ek opkyk, het ek gesien die bus wat in die staat geparkeer staan, is besig om te brand… Daar was weer net ŉ plofgeluid en toe swart wolke rook. Ek het gery en toe ek by die hek uitgaan, het die polisie mense afgekeer terwyl nog bomme na die bus gegooi is.”